**Op. 6:9-17**

**“Wag maar, God se afrekening kom verseker!”**

*Andries Burger, Pinetown Gemeente, 12 Maart 2023*

*Sing: Lied 157:1,2; Ps. 118:12,14(T); Lied 599:1,2,3; Lied 481:1,2,3; “Vrede”*

In hoofstuk 4 tot 7 sien Johannes ŉ visioen voor hom afspeel waarin hy God se openbaring ontvang van wat alles moet gebeur

van Jesus se hemelvaart af tot by sy tweede koms wanneer Hy sal oordeel oor die lewendes en die dooies, soos ons dit in die Apostoliese geloofsbelydenis bely.

Die visioen begin in hoofstuk 4 waar hy God in glorie op sy hemelse heerserstroon sien as almagtige, regverdige en genadige Heerser,

en rondom die troon sien hy verteenwoordigers van die kerk van alle tye wat God loof en prys saam met die hoogste orde van engele.

In hoofstuk 5 sien Johannes dat God die verseëlde boek van sy raadsplan uithou sodat iemand dit kan oopmaak en uitvoer.

Met ontsteltenis kom Johannes agter dat daar geen skepsel in die ewigheid is wat waardig is om die boek te vat en uit te voer nie.

Maar daar is tóg een wat waardig is...

Die eniggebore Seun van God, seunskind van die maagd Maria –

Jesus Christus ons Verlosser.

Hy is die Leeu van Juda wat in koninklike heerlikheid die gesag en die mag het om God se raadsplan tot uitvoer te bring.

Maar Johannes sien Hom nie ŉ leeu nie, hy sien ŉ Lam wat geslag was maar lewe.

In die nederige onderdanigheid van ŉ Lam wat geslag was, maar wat die dood oorwin het, is sy waardigheid duidelik bevestig.

Hy vat die boekrol by God, en die kerk, die engele skares, en die hele skepping loof en prys sy grootheid, sy waardigheid om God se raadsplan te kan uitvoer.

En dit is presies wat Johannes sien soos ons in hoofstuk 6 lees.

Die geslagte Lam, die Leeu van Juda laat God se raadsplan in vervulling gaan.

Dit begin met die visioen van vier perde met ruiters wat een na die ander uitgaan onder streng beheer van Jesus Christus as Opperbevelvoerder.

Die wit perd van evangelie oorwinnings gevolg deur die rooi perd van bloedvergieting in vervolging van Jesus se kerk en netso ook die swart perd van verdrukking van Christene deur die eeue.

Dan die vaal, vierde perd wat dood maak onder alle mense, gelowiges én ongelowiges – dood deur wilde diere, pessiektes, hongersnood en oorloë.

Vandag fokus ons op die vyfde en sesde seëls wat Jesus oopmaak, sodat ons in een hoofstuk alles sien wat moet gebeur van Johannes se tyd af tot by Jesus se wederkoms:

**<< Lees Op. 6:9-17 >>**

Die seëls wat Jesus een-vir-een oopmaak is ŉ visioen voorstelling van dele van God se raadsplan wat Jesus tot uitvoering bring.

In die simboliek van vier perde met ruiters onder sy bevel, het Jesus begin om sy hemelse koninkryk teenoor die ongelowige wêreld te laat stelling inneem.

Daar is oorwinnings vir die evangelie,

daar is vervolging en verdrukking van gelowiges,

en ook nog die dood wat gelowige en ongelowige sonder onderskeid tref.

En terwyl dit aan die gang is, maak Jesus ŉ sesde vyfde seël oop, nog ŉ deel van God se raadsplan word geopenbaar.

Johannes sien die siele van mense wat vir hulle geloof in Christus doodgemaak is, mense vir wie die waarhede van God se Woord belangriker was as om te bly lewe.

Daar is natuurlik duisende-der-duisende van hulle oor al die eeue – en vandag nog steeds.

Ek het begin om ŉ lysie te maak as illustrasie – maar die lys is net te lank, duisende der duisende.

Nie net destyds in die Romeinse Ryk nie, nie net voor en tydens die Reformasie nie, maar vandag nog steeds –

gaan loer maar in by organisasies soos Geopende Deure wat die vervolgde kerk in ons tyd bedien.

Oor die woordjie “siele” moet jy jou nie op sleeptou laat neem deur party kerke en sogenaamde kundiges wat ŉ groot storie wil maak oor wat dit kwansuis beteken nie.

In die Bybel beteken dit gewoonlik net een van twee dinge.

Soms beteken dit jou hele wese, jou liggaam en gees, jyself en alles wat jy is –

Soos Ps. 103 waar ons, “Loof die Heer, o my siel” sing. Dit is om God te loof met my hele wese – my lyf en mond en tong en my emosies en my gedagtes en my gees – alles wat ek is.

Die tweede betekenis is dat jou siel daardie deel van jou is wat mens nie kan sien nie, jou binnekant, jou psige, wat bly leef as jou liggaam sterf, jou siel.

Dit is daardie deel van mense wat in die hemel by God is nadat hulle liggame dood en begrawe is.

Soos Jesus met sy dood sê dat Hy sy gees oorgee in die hande van sy Vader.

Dit is wat Johannes sien – of liewer hy sien ŉ visioen daarvan.

Hy sien die geeste van mense wat in die wêreld dood gemaak is omdat God en sy Woord vir hulle belangriker was as om op aarde te bly lewe.

Hy sien hulle onder die altaar.

Die altaar is die plek waar diere geoffer is om versoening te bring vir God se volk.

En so laat dit mens dink dat daardie martelare hulle lewens opgeoffer het vir God en die waarheid van sy Woord.

Natuurlik nie vir enige versoening of boetedoening nie, Jesus het volkome versoening bewerk deur sy volmaakte offer aan die kruis.

Hulle roep tot God as die almagtige Heerser en hulle vra hoe lank dit dan nog sal wees voordat God hulle marteling, hulle dood sal wreek.

Dit klink na ŉ snaakse versoek in die hemel waar daar nie meer pyn en trane is nie.

Hoe is dit dat mense soos Stephanus, wat by hulle dood soos Jesus gebid het dat die Vader hulle martelaars nie moet straf nie, nou roep om wraak?

Persoonlike wraak en vergelding pas tog nie by verlostes in die hemel nie?

Inderdaad, dit is nie ŉ oproep om persoonlike vergelding vir hulleself nie.

Wanneer jy Jesus se volgelinge vervolg, dan vervolg jy Hom.

Soos Jesus se woorde aan Saulus toe hy op pad was om Christene in Damaskus te gaan vervolg.

Jesus het nie gevra, “waarom vervolg jy my dissipels” nie.

Sy vraag was, “Saul, waarom vervolg jy My?”

Die martelare in die hemel vra hoe lank God nog gaan wag voordat Hy Homself gaan wreek op die godelose bewoners van die aarde

wat Hom minag, wat Hom vervolg.

Wat vir sy geregtigheid tong uitsteek

asof hulle teen Hom kan opstaan en sy navolgers, sy kinders kan doodmaak soos hulle wil.

Hoe lank nog, heilige en getroue Heerser?

Die eerste deel van God se antwoord is nie onverwags nie.

Elkeen van hulle kry lang wit klere soos die ouderlinge om sy troon, klere van oorwinning en heiligheid, skoongewas in die bloed van die Lam.

Daar by die altaar waar Hy volkome versoening bewerk het toe Hy húlle sonde op Hóm geneem en daarvoor betaal het.

Die tweede deel van die antwoord wat hulle kry is half onverwags.

Wag nog – nie lank nie, net nog ŉ klein rukkie.

Die dag van afrekening kom, maar iets anders moet eers afgehandel word...

Wag nog ŉ klein rukkie totdat al die gelowiges wat nog op die aarde vervolg moet word klaar doodgemaak is.

Eers as almal wat in God se raadsplan vervolg moet word dood is, dan sal die dag van God se wraak aanbreek.

Hierdie antwoord het my ietwat onkant gevang.

Ons bely in die Nederlandse Geloofsbelydenis Art 37 dat Jesus weer kom in glorie as Regter wanneer die getal van die gelowiges volledig is.

Ek het nog altyd gedink dit beteken bloot net almal wat tot bekering moet kom en wedergebore moet word tot geloof in Christus. En dit is sekerlik ingesluit...

Maar God se antwoord op die martelare se vraag is dat sy oordeel kom wanneer die getal van die martelare vol is.

Wanneer almal wat vir hulle geloof moet sterf dood is, dan sal sy dag van afrekening aanbreek.

Dit laat my nogal anders daaroor dink – dalk vir jou ook...

Wanneer Jesus hierdie vyfde deel van God se oorwinningsplan in werking stel dan sien Johannes natuurlik nie hoe dit regtig fisies in die hemel lyk met martelare onder ŉ altaar nie.

Hy sien ŉ visioen wat ŉ boodskap wil oordra –

dat martelare oorwinning en versoening ontvang by God –

én dat hulle vervolging ŉ aanhoudende roepstem of ŉ herinnering is wat al helderder word soos die tyd verloop en die martelare daar al meer word.

Elkeen van ons – hier naby of daar vêr – elkeen wat nog in vervolging sou sterf help om daardie getal vol te maak...

En wanneer almal daar is wat nog hulle lewens moet opoffer vir God en sy Woord,

dan kom Hy en sy wraak sal soet en volkome wees.

En dit is presies wat gebeur wanneer Jesus die sesde seël oopmaak.

Hierdie is niks anders as ŉ visioen die dag van die Here wanneer Christus weer kom as die regverdige Regter nie.

Dit is wat Hy self in Mat. 29:29-30 sê,*29“Kort na die verdrukking van daardie tyd* (die laaste dae van die rooi en die swart perd, die getal van die martelare wat vol geword het),

*kort daarna sal die son verduister word, en die maan sal nie skyn nie; die sterre sal uit die ruimte val, en die kragte van die hemelruim sal ontwrig word.*

*30“Dan sal die teken van die Seun van die mens in die hemelruim verskyn, en al die volke van die aarde sal verslae wees.*

*Hulle sal die Seun van die mens op die wolke van die hemel sien kom met groot krag en majesteit.*

Dit is wat hierdie deel van Johannes se visioen wil openbaar – en die reaksie van die mense daarop.

Daar is verskille of hierdie visioen wat Johannes sien net simbolies verstaan moet word of ten minste gedeeltelik ook fisies. Waarskynlik sal dit ten minste iets van beide wees.

Daar sal fisiese waarneembare gebeure wees wat mens met in paniek en afgryse sal dompel –

almal sal weet dat dit God is wat nou ingryp en nie bloot die natuur is wat omgekrap is, of aardverwarming of wat ook al nie.

So ŉ verskriklike aardbewing sou kon plaasvind, van Tulbagh af tot Turkye, van Japan tot in Mexiko – noem maar die aardbewings op wat al daar was en laat dit erger wees en oral gelyk gebeur...

Sterre wat op die aarde val is natuurlik in die konteks van Johannes se tyd – praat ons nie steeds van ŉ verskietende “ster” terwyl ons eintlik na iets soos ŉ meteoriet verwys en nie na iets nog groter as die son nie? Kan so wêreldwye meteorietreën mense ontstel – ek dink nogal so.

En so kan mens probeer om elke teken te probeer verklaar, maar die is nie regtig nodig nie. Die boodskap is in die geheelbeeld van die visioen en daardie boodskap is baie duidelik.

Op die simboliese verklarings wil ek nie eens ingaan nie want die een is so verregaande soos die ander.

Die bedoeling van die visioen is dat die dag van die Here aanbreek en dat dit ŉ verskrikking gaan wees!

In sy visioen sien Johannes dat alle verskille tussen mense wegval, daar is net een ding wat vir almal dieselfde is – hulle verskrikking, hulle paniek en wanhoop.

Hy sien die wanhoop en paniek van die konings van die aarde, hoofamptenare, opperbevelvoerders, rykes, magtiges, slawe, gewone vry mense – sewe groepe wat wys op almal.

Niemand kom vry nie.

Soos Jesus vir Johannes in Op 1:7 gesê het dat al die volke van die aarde in selfverwyt sal weeklaag oor Hom.

Hulle sal besef wat Hy in Heb. 10: 30-31 sê, dat die wraak Hom toekom en dat dit vreeslik is om in die hande van die Lewende God te val,

want Hy is ŉ verterende vuur soos ons in Deut. 4:24 lees.

Johannes sien die dag van God wat op die troon sit,

Die dag van die toorn, die woede en die wraak van die Lam van God.

Hy is nié die karikatuur of spotprentjie “liewe Jesus” nie...

Hy is die brullende, verskeurende, verterende Leeu van Juda.

In verwarring van vrees en paniek sal hulle eers probeer skuiling soek,

en uiteindelik sal hulle selfs in die dood wil wegkruip waar berge en heuwels hulle beskerm.

In totale wanhoop vra hulle wie sal staande bly?

Vir hulle is dit ŉ retoriese vraag met net een antwoord – NIEMAND NIE!

Niemand kan voor Jesus Christus, die Leeu van Juda, die Regverdige Regter bly staan nie.

Wie is hulle wat so verkrik is, vir wie daar geen uitkoms is nie?!

Vir hulle wat nie in Christus glo nie!

Vir Christene sal dit anders wees... Lees saam hoe Jesus dit in Lukas 21:25-28 beskryf,

*25“Daar sal tekens wees aan son, maan en sterre. Op aarde sal daar radeloosheid onder die volke wees uit angs vir die gebulder van die see en sy vloedgolwe. 26Die mense sal beswyk van vrees en spanning oor die dinge wat oor die hele wêreld aan die kom is, want die kragte van die hemelruim sal ontwrig word.*

*27En dan sal hulle die Seun van die mens met groot krag en majesteit op 'n wolk sien kom.*

*28As hierdie dinge begin gebeur, staan dan regop en lig julle kop op, want dan is julle verlossing naby.”*

Gelowiges kyk nie met vrees na daardie verskriklike dag van die Here se oordeel wat kom nie. Ons staan regop want daardie dag is ons dag van verlossing en verheerliking!

En daarby kom ons DV volgende week uit hoofstuk 7.

Opgesom:

Die boodskap van die vyfde seël is dat daar verlossing en oorwinning is vir elkeen wat sy lewe prysgee vir geloof in Christus en vir die waarheid van God se Woord.

Én dat daar vervolging van gelowiges sal wees totdat die laaste martelaar doodgemaak is en dán...

Eers dan sál Christus kom om lewendes en dooies te oordeel –

om sy wraak te neem om elkeen en almal wat Hom geminag het en Hom vervolg het toe hulle gelowiges in sy kerk vervolg het.

En wanneer die getal van die martelare vol is, dan volg die boodskap van die sesde seël.

Die dag van die Here, wanneer die woede en toorn van die Lam sal brand op elkeen wat nie in Hom glo nie, kom verseker en dit sal verskriklik wees om in die hande van die Lewende God te val ... want Hy is ŉ verterende vuur...

Wees gewaarsku!

Maar... Luister vir oulaas hoe Joël daardie dag beskryf in Joël 2:11-13,

*11Die dag van die Here is 'n groot dag, 'n verskriklike dag; wie is daarteen bestand?*

*12Maar nou sê die Here: Kom met julle hele hart terug na My toe, vas, huil en treur!*

*13Skeur julle harte, nie julle klere nie.*

*Kom terug na die Here julle God toe: Hy is genadig en barmhartig; Hy is lankmoedig en vol liefde.*

Waarom verkondig ons Johannes se visie oor God se oordeelsdag?

Omdat dit nog nie hier is nie, dit is dalk binnekort, maar totdat dit kom is daar nog tyd van genade.

Laat elkeen wat nog nie glo nie hoor: daardie dag kom verseker, maar daar is nog tyd vir genade. Kom na Hom toe, bekeer jou en glo in Christus

want dán is daardie dag geen verskrikking nie, dan is dit ook jou dag van verlossing!

Kom en glo!

Kom nog voordat Hy kom!

Amen